方福州生日行
作者：洪适
朝代：宋

paragraphs: 雪峰高高雪如許，海門潮生浪吞浦。
郎罷携囝街西東，到處歡然聞好語。
舊日大官多養高，民詞獄寄充官曹。
橫行阡陌喧夜鼓，唯征關市析秋豪。
只今事事無長蠹，五月政成歌召父。
尺一方來問鳳儀，魁三快刷聯鴛羽。
三山岌嶪摩曾空，便是方丈蓬瀛中。
他年圖畫凌烟了，却向山中訪赤松。